კამილო კავური

კამილო პაოლო ფილიპო ჯულიო ბენსო, კავურიშ, ჩელარენგოშ დო იზოლაბელაშ გრაფი (იტალ. Camillo Paolo Filippo Giulio Benso, conte di Cavour, di Cellarengo e di Isolabella; დ. 10 მარაშინათუთა, 1810 — ღ. 6 მანგი, 1861) — იტალიარი პოლიტიკოსი, ბიზნესმენი, ეკონომისტი, იტალიაშ გოართოიანაფაშ (რისორჯიმენტო) ჸარაფიშ ართ-ართი თარი ფიგურა, მემარძგვანე პოლიტიკური პარტიაშ ართ-ართი ლიდერი. 

კამილო კავურიქ დებადჷ ტურინს. გურაფულენდჷ ტურინიშ ოურდუმე აკადემიას. ახალნორდობაშე ბრელს შარალენდჷ. რდჷ შვეიცარიას, ინგლისის, ნიდერლანდეფს, გერმანიას. ორდოიანი წანეფიშე დაინტერესებული რდჷ პოლიტიკათ. 1847 წანაშ 15 ქირსეთუთას, კავურიქ, ტურინს ჩეზარე ბალბოწკჷმა ართო დარსხუ ლიბერალურ-ნაციონალისტური გაზეთი "Il Risorgimento". 1848 წანას კავური გიშაგორილქ იჸუ სარდინიაშ ომაფეშ დეპუტატეფიშ პალატაშ მაკათურო. კავურიქ უცბას მიპალუ პოლიტიკური პოპულარობა. პიემონტ-სარდინიაშ თარობას უკინებუდჷ შხვადოშხვა პოსტეფი. კავური კაბეტი შანულობას არძენდჷ რკინაშარაშ რშვილიშ დო ტრანსპორტირაფაშ გოვითარაფას. 1852 წანას კავურიქ გინირთჷ პრემიერ-მინისტრო. თიში მართუალაშ ბორჯის, სარდინიაშ ომაფე მონაწილენდჷ ყირიმიშ ლჷმას. ლჷმას გომორძგუათ, სარდინიაქ გინირთჷ შანულამი პოლიტიკური ნძალათ ევროპას.

კავურიშ პოლიტიკაშ თარი ღანკი რდჷ იტალიაშ გოართოიანაფა დო ჸათე ღანკით ოცადუდჷ საფრანგეთიშე შენწიაშ მეღებას. 1858 წანას კავურიქ ქეშეხვადჷ ნაპოლეონ III-ს, ნამუქჷთ კავურის შეპირჷ ალარინა, მარა სამანგათ მითხუ ნიცა დო სავოია. 1859 წანაშ 29 პირელს ქიდიჭყჷ ლჷმაქ ავსტრიაშ დო პიემონტ-სარდინიაშ შქას. სარდინიაშ დო საფრანგეთიშ გოართოიანაფილი ნძალეფი იკათუანდჷ დოხოლაფირო ჯიროში ანთასი ჯარიშკოჩის. ლჷმას, თაშნეშე მონაწილენდჷ ჯუზეპე გარიბალდი. მაჯენტაშ დო სოფერინოშ ბურჯაფეფს ავსტრიალეფქ დემარცხეს დო უკახალე დიკინეს. 1859 წანაშ გერგობათუთას ციურიხის ქუდოდვეს ოთინჩალე ხეკულუა, ნამუშ ნძალათ ლომბარდიაქ მიშელჷ პიემონტიშ აკოდგინალუაშა, მარა ვენეციაქ ავსტრიას ქუდასკიდჷ. ლჷმაშ პარალელურო, ოორუე დო ცენტრალური იტალიური სათაროეფს - პარმას, ტოსკანას დო მოდენას - საფრანგეთიშ ჯარეფიშ ხემანჯღვერობათ იტარინჷ პლებისციტიქ დო თე რეგიონეფქ ხოლო პიემონტიშ აკოდგინალუაშა მიშელჷ. 

1860 წანას გარიბალდიქ დო თიში ალმარენჯეფქ გეგნორთეს სიცილიაშა დო გეჭოფეს პალერმო. 1860 წანაშ ეკენიას გარიბალდიქ რსულას ქიდეკინჷ ნეაპოლიშ ომაფე. გარიბალდიქ ნეაპოლიშ ომაფე გეგნოჩჷ პიემონტიშ მაფას ვიტორიო ემანუელე II-ს. 1861 წანას იტალიაშ მაართა პარლამენტიქ ვიტორიო ემანუელე II გეგმაცხადჷ ედომუშამი იტალიაშ მაფათ. 

1861 წანაშ 23 მელახის, კავურიქ გიშაგორილქ იჸუ იტალიაშ მაართა პრემიერ-მინისტრო. ჸათე პოსტი კავურის უკინებუდჷ ხვალე სუმი თუთაშ გოძვენას. კავურიქ ღურუ 1861 წანაშ 6 მანგის, 50 წანერქ. თიქ ვამაჭიშუ იტალიაშ რსულას გოართოიანაფას, ნამუქჷთ 1871 წანას მოხვადჷ.

ლიტერატურა
 ენციკლოპედია ბრიტანიკა

კატეგორია:დუნაბადი 1810
კატეგორია:ნაღურა 1861
კატეგორია:იტალიარეფი
კატეგორია:იტალიარი პოლიტიკოსეფი
კატეგორია:იტალიაშ პრემიერ-მინისტრეფი